Camiel de Cock

Camiel de Cock (n. ? - m. decembro 2009Don Gasper en Progreso 346, 2010) esis belga idisto.

Il servis kom Linguala Sekretario ("Sekretario por Linguala Questioni") dil Uniono por la Linguo Internaciona Ido (ULI) dum un yaro til ke il demisionis en 1991. Dum ta tempo il editis l'unesma Lexiko di Nova Vorti (1988, Editerio Progreso). Lua sucedanto en ta ofico esis Robert Carnaghan, lua preiranto en ta ofico esis Roger Moureaux.

Camiel de Cock divenis Idisto en 1980Jacques Bol che Idolisto ye 2004-11-15 (mesajo n-ro 13008). Il renkontris la Belgian Idisti Jacques Bol, Franz Regnier e Andreas Juste e decidis laborar kun li. En 1985 Camiel de Cock organizis l'Internaciona Ido-konfero en Antwerpen, Belgia. Andreas Juste propozis a Camiel de Cock kompilar vortaro de nov ofical Ido-vorti, olqua imprimesis financizita da Hellmut Röhnisch (en Suedia). Camiel de Cock aceptis divenar Sekretario por Lingual Aferi en 1990. En l'Ido-konfero en Oostende, en 1991, anke organizita da Camiel de Cock, on decidis krear Linguala Komitato, di qua De Cock esis la prezidanto. Pro nekonocata motivi ilta demisionis e livis Ido, pos qua Robert Carnaghan transprenis l'ofico.

Pri Camiel de Cock

Yen la tota kontenajo di interesiva mesajo da Jacques Bol ad Idolisto (mesajo 13008, 15-11-2004), pri Camiel De Cock:

"Kar amiko Partaka,

Sube vu trovos respondi a vua questioni koncerne Camiel De Cock.

Me interesis me ad Ido cirkume en 1960 danke a mea amiko Andreas Juste qua jus esis felica ed entuziasmoza renkontrir ta linguo quan il judikis multe plu moderna e remarkinda kam Esperanto quan ni amba praktikabis dum la milito; ye ta yaro (1960) me evis 38 y. , ed Andreas 44y.

Pro ke il deziris partoprenar en l'Ido-kongreso en Zürich en agosto 1961, me propozis duktar lu kun nia rispektiva spozini a ta urbo (nam nultempe il posedis automobilo): e talmaniere me renkontris l'idistaro di ta tempo inter qua trovesis la sekretario por linguala questioni, la Suiso Hans Cornioley.

Andreas Juste komencis lore sua verkaro idala qua facos de lu un de la maxim famoza idista autori; me abandonis kelke l'idistaro til l'idokonfero en Cambridge en 1978 pro diversa motivi ne ligita al linguo ma la spozini. Juste asistis la maxim multa konferi inter Zürich e Cambridge; dum ta periodo eventis ke Cornioley divenis preske blinda e mustis demisionar.en 1969.

Dum 8 yari ta funciono restis sen tituliero; en 1977 Roger Moureaux, Franca (qua depos plura yari esis redaktero di Progreso kun sua frato Georges) aceptis riprenar la funciono quan il konservis til sua morto ya la 12/12/1989.

Me opinionas ke ye la komenco dil yari 1980, yaro dum qua le Juste, le Bol e le Regnier (mea bofrato) organizis l'Ido-konfero en Belgia (Namur); ni audis pri Camiel De Cock qua semblis esir atraktita ad Ido per Nederlandano, Vissers di qua on ne plus audis pose; Camiel informita pri nia existo demandis renkontrar ni e pose ni laboris ensemble; la quar pari (gespozi) divenis amiki ed interrenkontris adminime unfoye po yaro.

Camiel esis la precipua organizanto dil Ido-konfero en Antwerpen (Anvers) en 1985; A. Juste qua kompilabis omna vorti oficale adoptita depos l'unesma ed anciena dicionarii, propozis cirkum ta tempo a Camiel qua esis tre interesata da la lingui e posedis multa dicionarii; redaktar danke ta listo, nova dicionario kun la tradukuri DEFIRS por singla vorto, laboro a qua il konsakris su kun entuziasmo; pro ke de 1988, me divenis redaktero ed editero di Progreso, e do me esis en kontakto kun imprimerio, ni propozis al prezidanto Röhnisch imprimigar ta verko preparita da Camiel De Cock to quo aceptesis.

En 1990, Camiel aceptis la funciono di sekretario por linguala aferi ed anke esar la precipua organizanto dil Ido-konfero en Oostende (agosto 91); dum ta konfero on diskutis multe pri la neceseso laborar pri nova vorti ed on decidis konstitucar linguala komitato (5 membri sub la prezidanteso di Camiel). Ka ta decido desplezis a Camiel, kad il konsideris ke to esis desagnosko di sua ago, kad il sentis kritiki, la fakto esas ke pos ta konfero, il livis tote Idia; quankam il restis amiko kun ni; me nultempe povis obtenar respondi a ta questioni; Robert Carnaghan pose, elektesis en ta funciono en 1992.

Kordiala saluti,

Jacques BOL".

Extera ligili
Pri Camiel de Cock   

Referi

Kategorio:Idisti

Kategorio:Belgiani